作者:杜牧
標題:感懷詩一首
內容:高文會隋季，提劍徇天意。扶持萬代人，步驟三皇地。聖雲繼之神，神仍用文治。德澤酌生靈，沉酣燻骨髓。旄頭騎箕尾，風塵薊門起。胡兵殺漢兵，屍滿鹹陽市。宣皇走豪傑，談笑開中否。蟠聯兩河間，燼萌終不弭。號為精兵處，齊蔡燕趙魏。合環千里疆，爭為一家事。逆子嫁虜孫，西鄰聘東裡。急熱同手足，唱和如宮徵。法制自作為，禮文爭僭擬。壓階螭鬥角，畫屋龍交尾。署紙日替名，分財賞稱賜。刳隍by萬尋，繚垣疊千雉。誓將付孱孫，血絕然方已。九廟仗神靈，四海為輸委。如何七十年，汗赩含羞恥。韓彭不再生，英衛皆為鬼。兇門爪牙輩，穰穰如兒戲。累聖但日籲，閫外將誰寄。屯田數十萬，堤防常懾惴。急徵赴軍須，厚賦資兇器。因隳畫一法，且逐隨時利。流品極蒙尨，網羅漸離弛。夷狄日開張，黎元愈憔悴。邈矣遠太平，蕭然盡煩費。至於貞元末，風流恣綺靡。艱極泰循來，元和聖天子。元和聖天子，英明湯武上。茅茨覆宮殿，封章綻帷帳。伍旅拔雄兒，夢卜庸真相。勃雲走轟霆，河南一平蕩。繼於長慶初，燕趙終舁繈。攜妻負子來，北闕爭頓顙。故老撫兒孫，爾生今有望。茹鯁喉尚隘，負重力未壯。坐幄無奇兵，吞舟漏疏網。骨添薊垣沙，血漲滹沱浪。只雲徒有徵，安能問無狀。一日五諸侯，奔亡如鳥往。取之難梯天，失之易反掌。蒼然太行路，翦翦還榛莽。關西賤男子，誓肉虜杯羹。請數系虜事，誰其為我聽。蕩蕩乾坤大，曈曈日月明。叱起文武業，可以豁洪溟。安得封域內，長有扈苗徵。七十裡百里，彼亦何嘗爭。往往念所至，得醉愁蘇醒。韜舌辱壯心，叫閽無助聲。聊書感懷韻，焚之遺賈生。